b'\n_START_ARTICLE_\nDaang Radyal Blg. 3\n_START_SECTION_\nRuta\n_START_PARAGRAPH_\nBinubuo ng\xc2\xa0Daang Radyal Blg.\xc2\xa03 ang mga sumusunod na bahagi:\n_START_SECTION_\nSouth Luzon Expressway\n_START_PARAGRAPH_\nMula sa hilagang dulo nito sa sangandaan ng Abenida Quirino sa Paco, Maynila hanggang sa dulo nito sa Santo Tomas, Batangas, kilala ang R-3 bilang South Luzon Expressway (SLEx), ang pangunahing bahagi ng R-3. Ang bahagi sa hilaga ng sangandaan ng C-5 ay toll-free at tinaguriang Lansangang Osme\xc3\xb1a (Osme\xc3\xb1a Highway), mula kay dating Pangulo Sergio Osme\xc3\xb1a. Dating tinawag na "South Superhighway" ang bahaging ito. Ang bahaging toll road na mula C-5 hanggang Calamba, Laguna ay tinaguriang Lansangang Dr. Jose Rizal (Dr. Jose Rizal Highway), mula kay Jose Rizal, ang pambansang bayani ng Pilipinas. Ang bahaging Calamba - Santo Tomas ay tinaguriang SLEx Toll Road 3 na ibinuksan sa mga motorista noong 2010.\n_START_SECTION_\nMetro Manila Skyway\n_START_PARAGRAPH_\nAng Metro Manila Skyway ay isang nakaangat na mabilisang daanan na dumadaan sa ibabaw ng SLEx mula Buendia sa Makati hanggang Daang Alabang\xe2\x80\x93Zapote sa Muntinlupa. Sa kasalukuyan, itinatayo ang bahaging tinatawag na Ikatlong Yugto ng Skyway (Skyway Stage 3) na magkokonekta ng mga mabilisang daanan ng North Luzon Expressway at South Luzon Expressway sa hinaharap. Dadaan ito sa Abenida Bonifacio, Abenida Sarhento Rivera, Abenida Gregorio Araneta, Kalye Nicanor Domingo, Old Santa Mesa Road, Daang Paco\xe2\x80\x93Santa Mesa, at Abenida Quirino.\n_START_SECTION_\nSouthern Tagalog Arterial Road\n_START_PARAGRAPH_\nAng huling bahagi ng R-3 ay\xc2\xa0Southern Tagalog Arterial Road (o STAR Tollway) na isang mabilisang daan sa lalawigan ng Batangas, mula Santo Tomas hanggang Lungsod ng Batangas.'